*Бейресми аударма*

**«Конгрестік мәлімдеме»**

**Халықаралық ядролық сынақтарға қарсы іс-қимыл күнін тану**

**Невада штатының АҚШ Өкілдер палатасының мүшесі**

**Дина Тайтус**

*(2024 жылғы, 30 тамыз)*

Спикер мырза, мен 29 тамызда өтетін 15-ші жыл сайынғы Халықаралық Ядролық Сынақтарға қарсы күнін атап өтуге және Қазақстан Республикасына ядролық қарусыздану саласындағы Америка Құрама Штаттарымен ынтымақтастықтағы рөлі мен ядролық қаруды таратпау жөніндегі ортақ мақсаттарымызға қол жеткзігені үшін алғыс айтқым келеді. Осылайша, біздің екі еліміз бейбітшілікті, тұрақтылықты және ядролық қақтығыс қаупінен азат әлемді сақтап қалды.

1991 жылы Кеңес Одағы ыдырағаннан кейін бүкіл Еуразия аумағында отыз бес мың ядролық оқтұмсық қалды. Беларусь және Украина сияқты елдерде ядролық қаруы бар мыңдаған құрлықаралық баллистикалық зымырандар болған кезде жаңадан құрылған Қазақстан Республикасы Семей қаласында ядролық сынақтар өткізілетін орын болған әлемдегі төртінші ірі ядролық арсеналды мұра етті. 1946 жылы құрылғаннан бастап 1995 жылы пайдаланудан шығарылғанға дейін Кеңес үкіметі Семей қаласында 468 ядролық сынақ жүргізді. 1949-1963 жылдары аралығында орын алған сынақтардың жалпы қуаты АҚШ-тың Хиросимаға тастаған атом бомбасынан 2500 есе жоғары болды. Осы сынақтардың нәтижесінде пайда болған улы радиоактивті жауын-шашын Қазақстанда 1,3 миллионнан астам адамға орны толмас зиян келтірді және полигонды қоршап тұрған аумаққа ауыр экологиялық жарақат жасады.

Кеңес Одағы ыдырағанға дейін 1989 жылы Қазақстандағы антиядролық соғыс белсенділері Невада-Семей қозғалысын құрды. Невада ядролық мұрасының құрбандары болып табылатын штат азаматтары тарапынан қолдау тапқан бұл бастама Семей полигонын жабуға және ядролық сынақтарды тоқтатуға бағытталды. 1989 жылы жоспарланған 18 жарылыстың 11-і ұйымның төзімділігі мен табандылығының арқасында тоқтатылды. Невада-Семей қозғалысы невадалықтар мен казақстандықтардың арасындағы ерекше қарым-қатынас пен ортақ тарихтың барлығын көрсетеді.

Кеңес Одағының арсеналын сақтап қалу Қазақстанға бірегей стратегиялық артықшылыққа беретініне қарамастан, оның басшылығы болашақта туындауы мүмкін ықтимал саяси, гуманитарлық және экологиялық зардаптарды түсінді. 1991 жылы 29 тамызда Қазақстан Семей полигонын жабу туралы тарихи және игі шешім қабылдады. Оның орнында 1992 жылы ядролық қаруды сақтау және пайдалану инфрақұрылымын жоюға жәрдемдесу, сондай-ақ атом энергиясын бейбіт мақсатта пайдалануды ғылыми-техникалық қамтамасыз ету мақсатында Қазақстанның Ұлттық ядролық орталығы құрылды.

1992 жылы Қазақстан Стратегиялық қаруды азайту туралы Шартты ратификациялады (*СШҚ*) және бірнеше жылдан кейін Қазақстанның барлық 104 құрлықаралық баллистикалық зымырандары қауіпсіз түрде шығарылып жойылды. Қазақстан үкіметі 1993 жылы Ядролық қаруды таратпау туралы шарттың қатысушысы және 1994 жылы Атом энергиясы жөніндегі халықаралық агенттіктің мүшесі атанып, сондай-ақ 1996 жылы Ядролық сынақтарға жан-жақты тыйым салу туралы шартқа қол қойып, жаһандық бейбітшілікке, қауіпсіздікке және ядролық қаруды таратпауға адалдығын екі есе арттырды.

Сонымен қатар, Америка Құрама Штаттарымен серіктестікте Қазақстан Қауіп-қатерді бірлесіп азайту бойынша «Нанн-Лугар» бағдарламасы аясында Үлбі Металлургия зауытынан 1322 фунт жоғары байытылған уранды алып шығарды. Осы бағдарлама аясында біздің елдеріміз жаппай қырып-жоятын қаруға қатысты қалдық материалдар мен технологияларды Қазақстаннан тыс шығару бойынша үлкен қадамдар жасады. Бұл Ядролық сынақтарға жан-жақты тыйым салу туралы шартқа қол қоюдың катализаторы болып, жаһандық қауіпсіздік пен саяси парадигмадағы елеулі өзгерістерге әкеліп соқтырды.

2010 жылы Біріккен Ұлттар ұйымының Бас Ассамблеясы Халықаралық Ядролық Сынақтарға қарсы күнін өткізуге шақыратын резолюцияны қабылдады. Осылайша, 29 тамыз Қазақстанның Семей полигонын жабу мен ядролық қарудан бас тарту туралы ізгі шешімін мақұлдау мен мойындаудың белгісі ретінде бекітілді.

«Қырғи-қабақ соғыс» үлгісіндегі ядролық қорқыту тағы да қалыпты жағдайға айналған кезде, АҚШ пен Қазақстанның ядролық қарудың қауіп-қатерін азайту, сондай-ақ таратпаудың жаһандық режимдерін құру және ядролық сынақтарға қатысты халықаралық нормаларды сақтау бойынша сәтті қадамдарын атап өту маңызды.